Κοτόπουλο στο τηγάνι με πράσο
Εύκολο, γρήγορο, χορταστικό και απολαυστικό κοτόπουλο, με τη γήινη γεύση και τη γλύκα του πράσου, αλλά και τη σπιρτάδα του κύμινου.
700 γρ. φιλέτα από μπούτι κοτόπουλου, κομμένα σε κύβους 3-4 εκ., 1 κουτ. γλυκού κύμινο, σε σκόνη, 5 μεγάλα πράσα, σε φέτες πάχους 1 εκ., 1 κουτ. σούπας ψιλοκομμένα φύλλα άνηθου, 100 ml ελαιόλαδο, αλάτι, πιπέρι φρεσκοτριμμένο
Για να φτιάξουμε κοτόπουλο στο τηγάνι με πράσο, αρχικά, πασπαλίζουμε το κοτόπουλο με αλάτι, πιπέρι και το κύμινο. Σε ένα μεγάλο τηγάνι ζεσταίνουμε το λάδι σε δυνατή φωτιά και σοτάρουμε το κοτόπουλο για 8-10 λεπτά, μέχρι να ροδίσει καλά.Βγάζουμε τα κομμάτια με μια τρυπητή κουτάλα σε ένα πιάτο. Μετριάζουμε τη φωτιά και ρίχνουμε στην κατσαρόλα τα πράσα, αλάτι και πιπέρι.Σοτάρουμε για 2-3 λεπτά, ανακατεύοντας απαλά, και ρίχνουμε 100 ml νερό. Μαγειρεύουμε για 6-8 λεπτά, μέχρι να μαλακώσουν τα πράσα και να εξατμιστεί εντελώς το νερό. Ξαναβάζουμε το κοτόπουλο στο σκεύος, μαζί με τα υγρά που θα έχει αφήσει στο πιάτο. Μαγειρεύουμε για άλλα 2-3 λεπτά, ανακατεύοντας τακτικά, ώστε να αναμειχθούν οι γεύσεις και τα αρώματα. Αποσύρουμε από τη φωτιά, πασπαλίζουμε με τον άνηθο και σερβίρουμε το κοτόπουλο με πράσο.
Κοτόπουλο,Πράσα